CELEX: 32021D2309
Language: ro
Date: 2021-12-22 00:00:00
Title: Decizia (PESC) 2021/2309 a Consiliului din 22 decembrie 2021 privind activitățile de comunicare ale Uniunii în sprijinul punerii în aplicare a Tratatului privind comerțul cu arme

27.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 461/78
               
            
         DECIZIA (PESC) 2021/2309 A CONSILIULUI
         din 22 decembrie 2021
         privind activitățile de comunicare ale Uniunii în sprijinul punerii în aplicare a Tratatului privind comerțul cu arme
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     Tratatul privind comerțul cu arme (TCA) a fost adoptat de Adunarea Generală a Organizației Națiunilor Unite (ONU) la 2 aprilie 2013 și a intrat în vigoare la 24 decembrie 2014. Toate statele membre ale Uniunii sunt state părți la TCA (denumite în continuare „state părți”).
                  
               
                     (2)
                  
                  
                     TCA urmărește să stabilească standarde internaționale comune la cel mai înalt nivel posibil pentru a reglementa comerțul legal cu arme convenționale, pentru a împiedica și a eradica comerțul ilicit cu arme convenționale și pentru a preîntâmpina deturnarea acestora. Principalele provocări le reprezintă punerea în aplicare efectivă a TCA de către statele părți și universalizarea acestuia, având în vedere că reglementarea comerțului internațional cu arme implică un efort la scară mondială. Pentru a contribui la abordarea acestor provocări, Consiliul a adoptat, la 16 decembrie 2013, Decizia 2013/768/PESC (1), extinzând astfel portofoliul Uniunii în materie de asistență aferentă controlului exporturilor pentru a include activități specifice TCA. Decizia respectivă a fost urmată de Decizia (PESC) 2017/915 a Consiliului (2) din 29 mai 2017 privind activitățile Uniunii de informare în sprijinul punerii în aplicare a TCA.
                  
               
                     (3)
                  
                  
                     Activitățile desfășurate în temeiul Deciziilor 2013/768/PESC și (PESC) 2017/915 au ajutat țările partenere să acopere o gamă largă de domenii relevante pentru instituirea și dezvoltarea unui sistem național de control al transferurilor de arme în conformitate cu TCA. S-a considerat că anumite țări partenere au ajuns la maturitate, motiv pentru care vor fi eliminate treptat din cea de a treia etapă a proiectului sau nu vor mai fi incluse în acesta. A fost dezvoltată o cooperare cu o serie de țări beneficiare care nu fuseseră avute în vedere în cadrul altor activități ale Uniunii de asistență referitoare la controlul exporturilor, reflectând astfel caracterul global al TCA. Se recomandă continuarea activităților cu unele dintre aceste țări beneficiare pentru a asigura menținerea progreselor și pentru a încuraja respectivele țări să desfășoare ele însele activități de comunicare la nivel regional.
                  
               
                     (4)
                  
                  
                     Pe lângă continuarea activităților cu țările partenere care sunt menționate în anexă, este recomandabil să se urmeze o abordare bazată pe cerere, prin care activitățile de asistență să poată fi activate la cererea țărilor care au identificat nevoi în ceea ce privește punerea în aplicare a TCA. Printr-o astfel de abordare s-a reușit să se ofere asistență țărilor care și-au exprimat angajamentul și răspunderea față de TCA prin cererile lor de asistență din partea Uniunii. Prin urmare, prezenta decizie menține un anumit număr de activități care vor fi disponibile țărilor la cerere, inclusiv țărilor care nu sunt încă părți la TCA.
                  
               
                     (5)
                  
                  
                     Asistența acordată de Uniune în temeiul Deciziei (PESC) 2020/1464 a Consiliului (3) privind promovarea controlului eficace al exporturilor de arme vizează o serie de țări din imediata vecinătate estică și sudică a Uniunii. Uniunea sprijină Secretariatul TCA cu privire la punerea în aplicare de către acesta a TCA prin Decizia (PESC) 2021/649 a Consiliului (4). De asemenea, Uniunea este un furnizor de lungă durată de asistență privind controlul exporturilor de produse cu dublă utilizare, sprijinind dezvoltarea cadrului juridic și a capacităților instituționale pentru instituirea și aplicarea unor controale eficace ale exporturilor de produse cu dublă utilizare.
                  
               
                     (6)
                  
                  
                     De asemenea, Uniunea sprijină punerea în aplicare a Rezoluției Consiliului de Securitate al ONU (RCSONU) 1540 (2004) care prevede controale eficace ale transferurilor produselor în legătură cu armele de distrugere în masă. Controalele dezvoltate pentru punerea în aplicare a RCSONU 1540 (2004) și în temeiul programelor de asistență ale Uniunii privind controlul exporturilor de produse cu dublă utilizare contribuie la capacitatea globală de a pune în aplicare efectiv TCA, dat fiind că, în multe cazuri, actele legislative și procedurile administrative referitoare la acestea și agențiile însărcinate cu controlul produselor cu dublă utilizare se suprapun peste cele legate de controlul exporturilor de arme convenționale. Astfel, este esențial să se asigure o strânsă coordonare între activitățile întreprinse în cadrul controalelor exporturilor de produse cu dublă utilizare și activitățile care sprijină punerea în aplicare a TCA, inclusiv activitatea de sprijinire a Secretariatului TCA.
                  
               
                     (7)
                  
                  
                     Numărul mare de activități prevăzute în prezenta decizie justifică recurgerea la două entități de punere în aplicare. Consiliul și Comisia au încredințat Oficiului Federal German pentru Afaceri Economie și Controlul Exporturilor (Bundesamt für Wirtschaft und Ausfuhrkontrolle – BAFA) punerea în aplicare din punct de vedere tehnic a unor proiecte anterioare legate de controlul exporturilor. În consecință, BAFA a acumulat un vast corpus de cunoștințe și expertiză. Expertise France este însărcinată cu proiectele P2P ale Uniunii legate de produsele cu dublă utilizare. Rolul care revine Expertise France la punerea în aplicare a prezentei decizii va contribui la asigurarea unei coordonări corespunzătoare cu proiectele legate de produsele cu dublă utilizare,
                  
               ADOPTĂ PREZENTA DECIZIE:
         
            Articolul 1
            
               (1)   În scopul de a susține punerea în aplicare efectivă și universalizarea Tratatului privind comerțul cu arme (TCA), Uniunea întreprinde activități cu următoarele obiective:
               
                           (a)
                        
                        
                           consolidarea sau dezvoltarea capacităților și expertizei de control al transferurilor de arme pentru punerea în aplicare a TCA în țările beneficiare noi și existente prin intermediul unor instrumente precum asistența juridică și formarea funcționarilor însărcinați cu eliberarea licențelor și cu aplicarea legii;
                        
                     
                           (b)
                        
                        
                           sensibilizarea altor țări, inclusiv a celor care nu sunt părți la TCA, pentru a sprijini universalizarea TCA la nivel național, regional și multilateral.
                        
                     
            
               (2)   Pentru a îndeplini obiectivele prevăzute la alineatul (1), Uniunea întreprinde următoarele activități de proiect:
               
                           (a)
                        
                        
                           colaborare cu comunitatea de experți: astfel de activități se vor axa pe intensificarea cooperării cu și între experții incluși în echipa de experți a proiectului instituită în temeiul Deciziilor 2013/768/PESC și (PESC) 2017/915, precum și cu noii experți, mai ales cu cei din țările beneficiare, în prezent sau în trecut, în contextul procesului de eliminare treptată;
                        
                     
                           (b)
                        
                        
                           activități la nivel național: se vor furniza activități la nivel național țărilor beneficiare, separat, pe baza unui program de asistență individualizat, adaptat nevoilor specifice ale țării beneficiare în cauză;
                        
                     
                           (c)
                        
                        
                           vizite de studiu: vizitele de studiu le oferă țărilor beneficiare ocazia de a intra în legătură cu autorități guvernamentale și cu funcționari din alte țări care aplică TCA;
                        
                     
                           (d)
                        
                        
                           asistență specifică pe termen scurt pentru chestiuni sau probleme specifice invocate de țările beneficiare;
                        
                     
                           (e)
                        
                        
                           abordarea de formare a formatorilor, constând în ateliere și o platformă online;
                        
                     
                           (f)
                        
                        
                           activități regionale, transregionale și internaționale ca răspuns la solicitările țărilor beneficiare care doresc să învețe din experiența țărilor din alte părți ale lumii;
                        
                     
                           (g)
                        
                        
                           evenimente colaterale în marja conferințelor statelor părți la TCA;
                        
                     
                           (h)
                        
                        
                           o conferință de încheiere pentru a spori nivelul de conștientizare și de responsabilizare în privința TCA în rândul țărilor partenere și al părților interesate relevante, cum ar fi parlamentele naționale, organizațiile regionale și internaționale și reprezentanții societății civile.
                        
                     Anexa conține o descriere detaliată a activităților de proiect menționate la prezentul alineat.
            
         
         
            Articolul 2
            
               (1)   Înaltul Reprezentant al Uniunii pentru afaceri externe și politica de securitate (denumit în continuare „Înaltul Reprezentant”) răspunde de punerea în aplicare a prezentei decizii.
            
            
               (2)   Punerea în aplicare din punct de vedere tehnic a activităților de proiect menționate la articolul 1 alineatul (2) este organizată de Oficiul Federal German pentru Afaceri Economie și Controlul Exporturilor (Bundesamt für Wirtschaft und Ausfuhrkontrolle – BAFA) și de Expertise France.
            
            
               (3)   BAFA și Expertise France își îndeplinesc atribuțiile sub responsabilitatea Înaltului Reprezentant. În acest scop, Înaltul Reprezentant încheie acordurile necesare cu BAFA și cu Expertise France.
            
         
         
            Articolul 3
            
               (1)   Valoarea de referință financiară pentru punerea în aplicare a activităților de proiect menționate la articolul 1 alineatul (2) este de 3 499 892,39 EUR. Bugetul total estimat al întregului proiect este de 3 824 892,39 EUR. Partea din acest buget estimat care nu este acoperită de valoarea de referință se furnizează prin cofinanțare de Guvernul Republicii Federale Germania.
            
            
               (2)   Cheltuielile finanțate din valoarea de referință financiară prevăzută la alineatul (1) sunt gestionate în conformitate cu procedurile și normele aplicabile bugetului Uniunii.
            
            
               (3)   Comisia supraveghează gestionarea corespunzătoare a cheltuielilor menționate la alineatul (1). În acest scop, aceasta încheie acordurile necesare cu BAFA și cu Expertise France. Acordurile stipulează că BAFA și Expertise France asigură vizibilitatea contribuției Uniunii, corespunzător dimensiunii acesteia.
            
            
               (4)   Comisia depune eforturi pentru a încheia acordurile menționate la alineatul (3) cât mai curând posibil după intrarea în vigoare a prezentei decizii. Aceasta informează Consiliul în legătură cu eventuale dificultăți întâmpinate și cu data încheierii acordurilor respective.
            
         
         
            Articolul 4
            
               (1)   Înaltul Reprezentant raportează Consiliului cu privire la punerea în aplicare a prezentei decizii pe baza rapoartelor periodice pregătite de entitățile de punere în aplicare. Rapoartele stau la baza evaluării efectuate de Consiliu.
            
            
               (2)   Comisia furnizează informații cu privire la aspectele financiare ale punerii în aplicare a activităților de proiect menționate la articolul 1 alineatul (2).
            
         
         
            Articolul 5
            Prezenta decizie intră în vigoare la data adoptării.
            Aceasta expiră la 36 de luni de la data încheierii acordurilor menționate la articolul 3 alineatul (3) sau la șase luni de la data adoptării sale, dacă acordurile respective nu se vor fi încheiat în perioada respectivă.
         
         
            Adoptată la Bruxelles, 22 decembrie 2021.
            
               
                  Pentru Consiliu
               
               
                  Președintele
               
               G. DOVŽAN
            
         
         
            (1)  Decizia 2013/768/PESC a Consiliului din 16 decembrie 2013 privind activitățile UE de susținere a punerii în aplicare a Tratatului privind comerțul cu arme, în cadrul Strategiei europene de securitate (JO L 341, 18.12.2013, p. 56).
         
            (2)  Decizia (PESC) 2017/915 a Consiliului din 29 mai 2017 privind activitățile Uniunii de informare în sprijinul punerii în aplicare a Tratatului privind comerțul cu arme (JO L 139, 30.5.2017, p. 38).
         
            (3)  Decizia (PESC) 2020/1464 a Consiliului din 12 octombrie 2020 privind promovarea controlului eficace al exporturilor de arme (JO L 335, 13.10.2020, p. 3).
         
            (4)  Decizia (PESC) 2021/649 a Consiliului din 16 aprilie 2021 privind sprijinul Uniunii pentru activitățile Secretariatului TCA de sprijinire a punerii în aplicare a Tratatului privind comerțul cu arme (JO L 133, 20.4.2021, p. 59).
      
      
         
            ANEXĂ
            
               DOCUMENT DE PROIECT
            
            
               Proiect vizând activitățile de comunicare în sprijinul punerii în aplicare a Tratatului privind comerțul cu arme – a treia etapă
            
            1.   Context și justificare pentru sprijinul din partea Uniunii
            
            Prezenta decizie se bazează pe decizii anterioare ale Consiliului care susțin procesul ONU care stă la baza Tratatului privind comerțul cu arme („TCA”) și promovarea punerii în aplicare efective și a universalizării acestuia. TCA a fost adoptat la 2 aprilie 2013 de Adunarea Generală a ONU și a intrat în vigoare la 24 decembrie 2014.
            Obiectivul declarat al TCA constă în „instituirea normelor comune internaționale celor mai stricte pentru reglementarea sau îmbunătățirea reglementării comerțului internațional cu arme convenționale [și] prevenirea și eradicarea comerțului ilicit cu arme convenționale și prevenirea deturnării acestora”. Scopul său declarat este „de a contribui la pacea, securitatea și stabilitatea internaționale și regionale; de a reduce suferința umană [și de a] promova cooperarea, transparența și acțiunea responsabilă a statelor părți în comerțul internațional cu arme convenționale, dezvoltând în acest mod încrederea reciprocă între state (1)”. Obiectivul și scopul TCA corespund, prin urmare, ambiției generale a Uniunii cu privire la politica externă și de securitate, astfel cum este consfințită la articolul 21 din Tratatul privind Uniunea Europeană.
            Ca urmare a adoptării TCA în 2013, principalele provocări constau în continuare în punerea în aplicare efectivă și în universalizarea acestuia.
            Prezenta decizie furnizează o serie cuprinzătoare de activități de asistență și comunicare, pentru a contribui la abordarea provocărilor pe care le implică punerea în aplicare efectivă și universalizarea. Decizia pornește de la rezultatele și învățămintele desprinse din cele două etape anterioare finanțate prin Decizia 2013/768/PESC și prin Decizia (PESC) 2017/915 și demonstrează sprijinul continuu și fără preget acordat pentru TCA de către Uniune și statele sale membre.
            2.   Obiective globale
            
            Obiectivul central al prezentei decizii este de a continua să sprijine mai multe state să își consolideze sistemele de control al transferurilor de arme cu scopul punerii în aplicare efective a TCA, urmărind responsabilizarea și înzestrarea cu capacitățile necesare, precum și de a continua să promoveze universalizarea TCA. Cooperarea va fi extinsă și adaptată la nevoile fiecărei țări beneficiare și la progresele înregistrate în fiecare țară beneficiară, ținând seama de nivelul de maturitate și de autonomie a sistemului său național de control al transferurilor de arme. Alte activități vor avea ca scop să încurajeze statele care nu sunt părți la TCA să adopte tratatul și să înceapă să-l pună în aplicare la nivel național.
            Concret, acțiunea Uniunii va asigura:
            
                        (a)
                     
                     
                        consolidarea și/sau dezvoltarea capacităților și a expertizei de control al transferurilor de arme pentru punerea în aplicare a TCA în țările beneficiare noi și existente prin intermediul unor instrumente precum asistența juridică și formarea funcționarilor însărcinați cu eliberarea licențelor și cu aplicarea legii;
                     
                  
                        (b)
                     
                     
                        sensibilizarea altor țări, inclusiv a celor care nu sunt părți la TCA, pentru a sprijini universalizarea tratatului la nivel național, regional și multilateral.
                     
                  3.   Descrierea activităților de proiect
            
            3.1.   Asistență pentru punerea în aplicare a TCA
            
            Obiectivul programelor de asistență individualizate este de a consolida capacitățile țărilor beneficiare de a îndeplini cerințele TCA în mod global și susținut. Printre beneficiari se numără unele din țările care au primit asistență în temeiul deciziilor anterioare ale Consiliului și care sunt enumerate în prezenta decizie la punctul 3.1.2.3, precum și țările care solicită asistență după adoptarea prezentei decizii. Se va acorda o atenție deosebită colaborării cu țările care nu sunt în prezent părți la TCA și sprijinirii acestora.
            Activitățile de asistență îi vor permite Uniunii să răspundă în mod flexibil și reactiv și vor fi concepute astfel încât să răspundă nevoilor specifice în schimbare ale fiecărei țări beneficiare în ceea ce privește punerea în aplicare a TCA. Pentru țările beneficiare care au beneficiat deja de programe de asistență anterioare ale UE și au făcut progrese semnificative în ceea ce privește punerea în aplicare a TCA, cooperarea nu se va mai axa în primul rând pe asistența tehnică aprofundată, ci va acorda prioritate autonomiei (procesul de eliminare treptată) (2). Elemente ale acestui proces vor fi incluse în diferitele activități ale proiectului, ori de câte ori acest lucru este adecvat și fezabil.
            Activitățile vor viza fie o singură țară beneficiară, fie mai multe țări cu nevoi similare. Acestea se vor desfășura în diferite formate (în persoană, online, în format hibrid, prin învățare online), iar expertiza va fi furnizată de experți aleși din echipa de experți de către BAFA și Expertise France.
            3.1.1.   Colaborarea cu comunitatea de experți
            
            3.1.1.1.   Obiectivul activității
            Activitățile se vor axa pe intensificarea cooperării cu și între experții incluși în echipa de experți a proiectului instituită în temeiul Deciziilor 2013/768/PESC și (PESC) 2017/915 ale Consiliului, precum și cu noii experți, mai ales cu cei din țările beneficiare, în prezent sau în trecut, în contextul procesului de eliminare treptată. Acestea vor promova schimburi constructive privind punerea în aplicare și rezultatele proiectului, atât în rândul experților din cadrul echipei, cât și între experți și țările beneficiare, încurajând astfel implicarea pe termen lung în proiect și mobilizând expertiza în cadrul comunității mai largi a TCA. Activitățile vor contribui totodată la cooperarea sud-sud prin implicarea, după caz, a unor experți din țări învecinate din apropiere.
            Se va urma o abordare tridimensională pentru a colabora cu experți, iar aceasta va consta în următoarele:
            
                        —
                     
                     
                        reuniuni la care participă experți din echipa de experți pentru a elabora obiective și abordări comune în vederea stabilirii de contacte cu țările beneficiare;
                     
                  
                        —
                     
                     
                        reuniuni de cooperare între experți din echipa de experți și puncte de contact din țările beneficiare pentru a spori implicarea acestora din urmă în proiect;
                     
                  
                        —
                     
                     
                        utilizarea platformei online (dezvoltată inițial în cadrul celei de-a doua etape a proiectului) și a instrumentelor acesteia pentru a promova comunicarea între experți și pentru a sprijini schimbul de informații privind TCA și punerea în aplicare a proiectului (activități, experți etc.).
                     
                  3.1.1.2.   Descrierea activității
            Entitățile de punere în aplicare vor convoca reuniuni ale experților, vizând mai ales, dar nu în mod exclusiv, experții care au fost implicați în etapele precedente ale proiectului și/sau care au participat frecvent la activitățile proiectului. Reuniunile pot avea loc la distanță, în persoană sau în format hibrid și vor urmări în special:
            
                        —
                     
                     
                        să dezvolte, în rândul experților, o înțelegere comună a provocărilor și a răspunsurilor legate de sprijinirea punerii în aplicare a TCA; să armonizeze și să raționalizeze mesajele-cheie care trebuie transmise în timpul activităților de comunicare;
                     
                  
                        —
                     
                     
                        să le ofere experților informații actualizate despre progresele înregistrate de țările partenere în ceea ce privește punerea în aplicare a TCA și asistența oferită în cadrul proiectului;
                     
                  
                        —
                     
                     
                        să dezvolte și/sau să modifice, după caz, abordări comune care să fie utilizate în cadrul asistenței furnizate de experți, astfel încât consilierea oferită de experți să fie coerentă și adaptată la nevoile țărilor beneficiare.
                     
                  Componența actualei echipe de experți va fi reexaminată și actualizată periodic, precum și extinsă, după caz, pentru a include noi experți. Printre altele, vor fi identificați noi experți, mai ales din țările beneficiare cu sisteme avansate care sunt eliminate treptat din asistența tehnică în cadrul acestui proiect. În cadrul acestui proces, noilor experți li se vor oferi și cursuri de formare, conform atelierelor de formare a formatorilor descrise la punctul 3.1.5.2. Participarea sporită a acestor (foste) țări partenere la nivel de experți va susține și mai mult tranziția lor către rolul de propagatori de cunoștințe în cadrul proiectului și în regiunile lor.
            Pe lângă reuniunile experților, se vor organiza reuniuni de cooperare care vor aduce laolaltă experți relevanți din echipa de experți și punctele de contact ale țărilor beneficiare, în special cele care au potențialul de a fi incluse în viitor în echipa de experți, pentru a discuta despre cooperarea în cadrul proiectului. Aceste reuniuni vor servi la consolidarea canalelor de comunicare cu țările beneficiare și la culegerea de feedback care să poată fi utilizat pentru a spori calitatea și eficacitatea activităților de asistență. În plus, aceste reuniuni vor servi drept forum pentru a informa punctele de contact despre cele mai recente evoluții și inițiative legate de punerea în aplicare a TCA și de controlul comerțului cu arme, care fac obiectul discuțiilor, printre altele, la nivelul UE și în cadrul regimurilor. Acest lucru va contribui la consolidarea expertizei potențialilor experți din țările beneficiare și va fi relevant îndeosebi pentru țările beneficiare care fac parte din procesul de eliminare treptată, pentru a garanta că acestea sunt în măsură să respecte în continuare standardele internaționale actuale.
            Platforma online dezvoltată pentru prima dată în temeiul deciziei anterioare va juca la rândul său un rol important în consolidarea colaborării cu experții și în construirea unei comunități de experți. Mai precis, platforma le va oferi experților posibilitatea:
            
                        —
                     
                     
                        de a se înscrie, a-și crea profilul și a oferi informații despre domeniile lor de expertiză, pentru o mobilizare diversificată și eficientă a echipei pentru activitățile proiectului;
                     
                  
                        —
                     
                     
                        de a avea acces la o bibliotecă de informații și documente relevante referitoare la proiect și la punerea în aplicare a TCA, astfel încât toți experții să aibă acces la un corp comun de cunoștințe referitoare la TCA;
                     
                  
                        —
                     
                     
                        de a se conecta la un forum în cadrul căruia să poată transmite informații și discuta despre toate aspectele, întrebările sau experiențele lor legate de TCA și de activitățile de comunicare.
                     
                  3.1.2.   Activități la nivel național
            
            3.1.2.1.   Obiectivul activității
            Se vor furniza activități la nivel național fiecărei țări beneficiare în parte, pe baza unui program de asistență individualizat, adaptat nevoilor specifice ale țării beneficiare. Programul va fi stabilit de comun acord cu țara beneficiară înainte de furnizarea activităților de asistență, astfel încât statele beneficiare să poată ști în avans ce este prevăzut în materie de asistență, și va identifica îmbunătățirile preconizate cu privire la capacitățile țării respective de control al transferurilor. Beneficiarii vor cuprinde țările care sunt deja enumerate în prezenta decizie la punctul 3.1.2.3, precum și țările care solicită asistență după adoptarea prezentei decizii.
            3.1.2.2.   Descrierea activității
            Pentru fiecare țară beneficiară care primește asistență specifică la nivel național, va fi definit un program de asistență individualizat înainte de începerea cooperării, după o evaluare inițială, ținând seama de stadiul în care se află măsurile și realizările țării beneficiare în privința punerii în aplicare a TCA. Acesta se va realiza de entitatea de punere în aplicare cu sprijinul experților relevanți, dacă este necesar. Programul de asistență individualizat prezintă în detaliu principalele subiecte care trebuie abordate și obiectivele generale care trebuie atinse în cadrul cooperării.
            Activitățile se vor desfășura în principal sub forma unor ateliere și seminare și vor fi repartizate în mod flexibil și în funcție de cerere, precum și de nevoile, interesele și capacitățile de absorbție ale țărilor beneficiare. Calendarul prevăzut pentru fiecare activitate este de două până la trei zile.
            Dacă este cazul, țările beneficiare pot solicita ca reprezentanți ai altor țări beneficiare sau țări terțe să fie invitați la o activitate națională. Feedbackul obținut în temeiul deciziilor anterioare arată că țările partenere sunt în mare măsură satisfăcute și profită totodată de posibilitatea de a face schimb de cunoștințe, idei și bune practici la nivel bilateral sau subregional, promovând astfel și o cooperare mai strânsă între țările învecinate.
            O serie de activități prevăzute în Decizia (PESC) 2017/915 a Consiliului au trebuit să fie organizate în format virtual din cauza restricțiilor de călătorie și de contact legate de epidemia de COVID-19. Deși nu toate activitățile sunt adecvate pentru un format virtual, succesul multor activități online prevăzute în decizia anterioară arată că o combinație de formate – virtual, în persoană și hibrid (în care o parte a participanților sunt prezenți fizic, iar restul participanților se conectează la eveniment de la distanță) – se poate utiliza în mod eficace în decizia de față.
            Mai multe țări care au fost incluse în prezenta decizie au beneficiat și de cooperarea bazată pe foaia de parcurs, în temeiul Deciziei 2013/768/PESC a Consiliului și al Deciziei (PESC) 2017/915 a Consiliului (a se vedea punctul 3.1.3 de mai jos). Având în vedere asistența primită deja de aceste țări, programul de asistență individualizat pentru aceste țări beneficiare pe termen lung va trebui să țină seama de nivelul progreselor înregistrate până în prezent și de avantajul de a continua activitățile la fel cum se prevedea în deciziile anterioare. După caz, programul de asistență individualizat se va adapta pentru a include măsuri de eliminare treptată și o revizuire a rolului țării beneficiare în cadrul proiectului. După caz, se vor include, printre altele, înlocuirea treptată a asistenței naționale aprofundate cu redirecționarea obiectivului principal al cooperării spre aspecte mai avansate ale controlului comerțului cu arme, cum ar fi tehnologiile emergente și actorii asimetrici, precum și sprijinirea tranziției țării beneficiare către un rol mai activ, prin care aceasta să împărtășească din experiența și expertiza ei altor țări, mai ales celor din regiune.
            3.1.2.3.   Țările partenere
            Pentru lista inițială a țărilor partenere din cadrul prezentei decizii, vă rugăm să consultați apendicele. Mai multe țări partenere care au primit asistență în temeiul Deciziei 2013/768/PESC a Consiliului și/sau al Deciziei (PESC) 2017/915 a Consiliului vor primi în continuare asistență în temeiul prezentei decizii, pe baza unei recomandări din partea entităților de punere în aplicare. În plus față de acestea și în funcție de numărul de activități disponibile, un număr definit de noi țări vor fi selectate în cadrul noului proiect pentru a se implica în cooperare și a primi asistență. În acest sens, accentul se va pune pe statele care nu sunt părți la tratat sau pe statele care nu au ratificat decât recent TCA.
            Noilor țări care își exprimă interesul de a participa la proiect li se va solicita să pregătească o cerere de asistență pentru punerea în aplicare a TCA. Solicitarea lor ar trebui să fie cât mai bine fundamentată posibil și să identifice deja, la modul ideal, toate caracteristicile asistenței necesare. După caz, țara solicitantă ar trebui de asemenea să facă trimitere la cooperarea din trecut sau din prezent cu alți furnizori de asistență și să informeze în legătură cu strategia sa națională de punere în aplicare a TCA.
            Pe baza gradului de justificare a cererii și a criteriilor stabilite la punctul 4, Înaltul Reprezentant, în colaborare cu Grupul de lucru al Consiliului pentru exportul de arme convenționale (COARM) și cu entitatea de punere în aplicare, va decide cu privire la eligibilitatea țării solicitante.
            Dacă cererea de asistență se va aproba, se va face o evaluare inițială a nevoilor și a priorităților țării care solicită asistență, de exemplu prin utilizarea chestionarelor și culegerea informațiilor existente. Pe baza rezultatelor acestei evaluări, entitatea de punere în aplicare și țara beneficiară vor întocmi împreună cadrul pentru un program de asistență individualizat, ținând seama de orice asistență legată de TCA furnizată prin intermediul Fondului voluntar de asistență al TCA, al Instrumentului fiduciar al ONU de sprijinire a cooperării referitoare la Regulamentul privind armele (UNSCAR), al Secretariatului TCA sau al altor organizații. În cazul în care țara care solicită asistență a elaborat deja o strategie națională de punere în aplicare pentru TCA, entitatea de punere în aplicare va asigura totodată că foaia de parcurs referitoare la asistență este coerentă cu strategia națională respectivă de punere în aplicare.
            3.1.3.   Vizite de studiu
            
            3.1.3.1.   Obiectivul activității
            Vizitele de studiu le oferă țărilor beneficiare ocazia de a intra în legătură cu autorități guvernamentale și cu funcționari din alte țări care aplică TCA. Astfel, ele reprezintă o completare importantă a activităților naționale din țările beneficiare, oferindu-le acestor țări un cadru de referință mai larg în ceea ce privește punerea în aplicare practică a tratatului. În plus, datorită interacțiunii strânse dintre reprezentanții țării gazdă și funcționarii aflați în vizită, ele au și un potențial ridicat de formare, în special pentru viitorii experți și formatori. Prin urmare, vor beneficia de vizite de studiu funcționarii guvernelor, inclusiv cei responsabili de politici, de eliberarea de licențe și de aplicarea legii, din fiecare dintre țările beneficiare descrise la punctul 3.1.2.3.
            Pe lângă vizitele de studiu la autoritățile relevante din statele membre, o parte din vizitele de studiu se pot efectua în țări terțe pentru a promova cooperarea internațională și cooperarea sud-sud. În special țările partenere pe termen lung [și anume, beneficiarii în temeiul Deciziei 2013/768/PESC a Consiliului și/sau al Deciziei (PESC) 2017/915 a Consiliului] ar putea fi considerate posibile gazde pentru vizitele de studiu. Această abordare ar reprezenta un alt element al procesului de eliminare treptată.
            3.1.3.2.   Descrierea activității
            Fiecare vizită de studiu va dura până la trei zile și este, în general, destinată unei singure țări beneficiare; cu toate acestea, dacă se consideră necesar sau dacă țările respective solicită acest lucru, mai multe țări beneficiare pot fi invitate să participe la aceeași vizită de studiu.
            Date fiind caracteristicile lor, vizitele de studiu ar trebui efectuate doar ca activități în persoană. Acestea pot avea loc într-un stat membru sau într-o țară terță (nu e neapărat nevoie ca țările terțe să fie țări beneficiare în temeiul prezentei decizii a Consiliului). Organizarea vizitei de studiu va fi asigurată de entitatea de punere în aplicare responsabilă din țara parteneră care beneficiază de vizita de studiu.
            3.1.4.   Asistență specifică pe termen scurt
            
            3.1.4.1.   Obiectivul activității
            O parte din asistența solicitată în mod obișnuit de țările beneficiare se referă la asistență pe termen scurt pentru chestiuni sau probleme specifice ridicate de acestea. Acest tip de sprijin practic și specific, care poate fi oferit la distanță și/sau în persoană, poate fi un instrument util și flexibil pentru a ajuta țările beneficiare să abordeze chestiuni specifice în afara atelierelor și a seminarelor. Printre exemplele de acțiuni care pot fi efectuate în cadrul acestei forme de asistență se numără revizuirea și evaluarea textelor juridice și a altor documente oficiale (de exemplu, proiecte legislative, actualizări și modificări); consilierea cu privire la cazuri, întrebări sau situații specifice (de exemplu, legate de eliberarea unei anumite licențe sau de clasificarea unui anumit bun), inclusiv prin sprijin direct la fața locului; elaborarea de materiale pentru a facilita punerea în aplicare practică a TCA în țara beneficiară (de exemplu, orientări, diagrame, compendiu privind anumite teme legate de TCA).
            3.1.4.2.   Descrierea activității
            Asistența specifică pe termen scurt se poate acorda fie
            
                        (a)
                     
                     
                        la distanță, de către experți, ca activitate de birou sau prin utilizarea instrumentelor/opțiunilor online;
                     
                  
                        (b)
                     
                     
                        la fața locului, de exemplu sub forma unor briefinguri directe și în persoană sau a unor misiuni mai lungi de una până la două săptămâni, efectuate de un grup restrâns de experți (în general, doar unul sau doi) care să ofere consultanță cuprinzătoare și sfaturi practice unei autorități relevante din țara beneficiară; sau
                     
                  
                        (c)
                     
                     
                        o combinație a celor două (o așa-numită „abordare mixtă”, în care unele activități, în funcție de subiect, se desfășoară virtual, iar altele în persoană).
                     
                  Această formă de asistență se va pune la dispoziția tuturor țărilor beneficiare. Bugetul va oferi un număr maxim de zile cu experți care să fie alocate acestor activități de asistență. O parte din buget va acoperi, de asemenea, toate instrumentele și echipamentele tehnice necesare pentru desfășurarea acestor activități, cum ar fi taxele de abonament pentru platformele online utile pentru partajarea documentelor.
            3.1.5.   Abordarea „formarea formatorilor”
            
            3.1.5.1.   Obiectivul activității
            Pentru a promova responsabilizarea în ceea ce privește punerea în aplicare a TCA la nivel național și pentru a asigura durabilitatea măsurilor de asistență ale Uniunii în temeiul prezentei decizii și al deciziilor anterioare, este esențial ca țările beneficiare să dezvolte capacități și instrumente pentru a continua procesul de punere în aplicare a TCA independent de asistența externă. Pentru a contribui la realizarea acestui obiectiv, va fi important să se ofere sprijin țărilor beneficiare pentru a-și dezvolta capacitățile naționale în ceea ce privește (a) formarea personalului propriu și (b) crearea unui corp de informații și resurse legate de punerea în aplicare a TCA care să sprijine dezvoltarea memoriei instituționale (3).
            Pentru a evita suprapunerile inutile, entitățile de punere în aplicare vor asigura, după caz, coordonarea cu alte acțiuni finanțate de UE în acest domeniu, inclusiv cu cele puse în aplicare de Secretariatul TCA.
            3.1.5.2.   Descrierea activității
            Abordarea „formarea formatorilor” va consta în două componente complementare care vor fi adaptate în funcție de diferitele niveluri de progres și de maturitate din cadrul sistemelor de control al comerțului din țările beneficiare.
            O componentă a acestui modul va consta în organizarea de ateliere de formare pentru mai mulți experți din țările beneficiare, pentru a le permite efectiv, într-o etapă ulterioară, să își formeze propriii colegi, în funcție de nivelul lor de expertiză. Experții proaspăt formați vor activa ca propagatori de expertiză în domeniul TCA în propriile lor țări și vor contribui la consolidarea capacităților instituționale autonome.
            Scopul acestor activități este de a le oferi viitorilor formatori competențele didactice și de formare necesare pentru a forma personalul din propria țară, sporind, în același timp, capacitățile țărilor beneficiare în ceea ce privește gestionarea cunoștințelor și memoria instituțională. După caz, țările partenere pot fi încurajate să își dezvolte propriul program „Formarea formatorilor”, pe baza abordării și a materialelor de formare elaborate în cadrul acestei etape și al etapelor anterioare ale programului. Prin urmare, aceste activități au scopul de a le permite țărilor beneficiare, în special celor identificate pentru eliminarea treptată, să devină mai independente și mai autonome în ceea ce privește crearea, diseminarea și menținerea cunoștințelor legate de TCA în cadrul autorităților relevante de la nivelul guvernului. Dat fiind caracterul practic al acestor activități, formatul în persoană ar fi cel mai adecvat; cu toate acestea, își poate atinge obiectivele și o abordare mixtă care să includă atât activități în persoană, cât și activități virtuale.
            A doua componentă va fi o platformă online care-i va ajuta pe viitorii formatori să își elaboreze propriile materiale de formare, prin găzduirea unei colecții de materiale și documente relevante pentru punerea în aplicare a TCA, astfel cum au fost reunite și/sau, după caz, elaborate de entitățile de punere în aplicare și puse la dispoziția țărilor beneficiare. De asemenea, platforma le va permite viitorilor formatori să solicite consiliere din partea comunității de experți și să discute despre orice fel de dificultate potențială cu care s-ar putea confrunta în punerea în aplicare a cursurilor lor de formare la nivel național. Platforma va fi utilizată deopotrivă pentru a asigura monitorizarea activităților și pentru a arhiva rezultatele obținute în cadrul prezentei decizii și al deciziilor anterioare.
            Pe baza lucrărilor desfășurate în temeiul deciziei anterioare, entitățile de punere în aplicare vor avea opțiunea de a delega elaborarea, conservarea și producerea unor astfel de materiale unor experți externi, aleși la rândul lor din echipa de experți, după caz. Pentru a consolida capacitatea instituțională a autorităților relevante din țările beneficiare, activitățile de formare ar trebui să se concentreze totodată pe încurajarea țărilor beneficiare să dezvolte și să mențină propria colecție de informații și de documentație privind punerea în aplicare a TCA.
            Platforma de proiect va spori vizibilitatea programului, va facilita contactele între părțile interesate, va stimula dialogul între entitățile responsabile cu punerea în aplicare și parteneri și va menține cooperarea, în special cu țările beneficiare care sunt eliminate treptat din proiect. În măsura în care este posibil, materialele elaborate în cadrul proiectului vor deveni accesibile, iar utilizarea unei tehnologii de tip rețea socială va permite comunicarea online activă și schimbul de informații între participanți într-un mediu familiar. Instituțiile Uniunii și statele membre vor beneficia la rândul lor de această platformă specifică, în cadrul căreia entitățile de punere în aplicare vor face schimb de informații cu privire la desfășurarea activităților.
            În măsura în care este posibil, entitățile de punere în aplicare vor face publicitate atelierelor și materialelor pentru formarea formatorilor și vor identifica viitori formatori în timp ce desfășoară activități de asistență în țările beneficiare în temeiul prezentei decizii (decizia finală privind desemnarea viitorilor formatori va rămâne, totuși, responsabilitatea țării beneficiare). În funcție de aptitudinile lor, acești funcționari pot fi înscriși ulterior în echipa de experți și pot fi invitați să participe în calitate de experți la alte activități descrise în prezenta decizie. Și acest lucru ar constitui un element al procesului de eliminare treptată, având în vedere nivelul avansat al progreselor deja înregistrate în respectivele țări și potențialul ridicat al acestora de a împărtăși din cunoștințele și experiența lor altor țări beneficiare. În același timp, acest lucru va susține în continuare obiectivul de a extinde implicarea acestor țări beneficiare în proiect ca modele regionale.
            3.2.   Sprijinirea universalizării
            
            Pe lângă faptul că le oferă țărilor beneficiare asistență tehnică în sprijinul punerii în aplicare a TCA, prezenta decizie își propune totodată să promoveze și să ducă mai departe universalizarea tratatului, contribuind astfel la eforturile multilaterale mai ample de prevenire a deturnării și a traficului ilicit de arme convenționale și promovând o mai mare securitate pentru toți.
            În acest scop, acțiunile întreprinse în cadrul prezentei decizii se vor concentra și pe stabilirea unei cooperări cu statele care nu sunt părți și încurajarea aderării la TCA. Activitățile asociate vor consolida vizibilitatea tratatului, sensibilizând publicul în legătură cu riscurile și amenințările pe care le reprezintă deturnarea și traficul ilicit de arme convenționale, promovând, în același timp, dialogul între statele care sunt părți și cele care nu sunt părți pentru a contribui la consolidarea încrederii și a transparenței.
            Prin urmare, statelor care nu sunt părți incluse în prezenta decizie li se va oferi sprijin, după caz, sub formă de activități de asistență tehnică, astfel cum sunt descrise la punctul 3.1, inclusiv activități la nivel național și asistență specifică pe termen scurt. Aceste activități vor fi organizate la cererea țării care nu este parte, în funcție de cerere și de disponibilitate în țara solicitantă.
            Pe lângă aceasta și pentru a încuraja în continuare universalizarea tratatului, vor fi organizate activități regionale și internaționale, astfel cum sunt descrise mai jos, menite:
            
                        —
                     
                     
                        să crească gradul de conștientizare cu privire la riscurile și provocările pe care le reprezintă deturnarea și traficul ilicit de arme convenționale;
                     
                  
                        —
                     
                     
                        să ofere o platformă pentru ca experții și funcționarii din cadrul autorităților relevante din diferite țări să facă schimb de informații referitoare la aspecte comerciale strategice;
                     
                  
                        —
                     
                     
                        să promoveze obiectivele de universalitate, punere în aplicare deplină și consolidare a TCA.
                     
                  Activitățile se desfășoară în strânsă colaborare cu autoritățile guvernelor naționale respective și, după caz, cu mediul academic relevant, cu ONG-urile și cu organizațiile regionale.
            3.2.1.   Activități regionale, transregionale și internaționale
            
            3.2.1.1.   Obiectivul activității
            Activitățile axate pe regiuni vor reuni mai multe țări, fie dintr-o singură regiune, fie din diferite regiuni (activități transregionale și internaționale), pentru a face schimb de experiență și a discuta chestiuni de interes comun legate de punerea în aplicare a TCA și de controlul comerțului cu arme. Țările beneficiare care au primit anterior asistență în temeiul Deciziei 2013/768/PESC a Consiliului și/sau al Deciziei (PESC) 2017/915 a Consiliului și care și-au demonstrat angajamentul și au făcut progrese importante în ceea ce privește punerea în aplicare a TCA vor juca un rol deosebit de important în astfel de activități, ca modele pentru regiunile lor respective. Acest lucru ar putea încuraja responsabilizarea în ceea ce privește punerea în aplicare a TCA la nivel regional și promova cooperarea sud-sud pe termen mai lung.
            În prezenta decizie au fost incluse activități transregionale și internaționale ca răspuns la solicitările țărilor beneficiare care doresc să învețe din experiența țărilor din alte părți ale lumii. În acest mod, activitățile transregionale și internaționale pot contribui la stimularea și promovarea unui schimb mai global de abordări și practici legate de TCA.
            3.2.1.2.   Descrierea activității
            Activitățile regionale se vor organiza sub forma unor evenimente cu o durată de două sau trei zile și se vor repartiza pe regiuni. Activitățile ar trebui să includă cel puțin trei țări participante. Pe lângă țările beneficiare enumerate la punctul 3.1.2.3, va fi important ca aceste activități să fie deschise, după caz, țărilor terțe care nu sunt incluse în alt mod în prezenta decizie, în special țărilor terțe care nu sunt părți. În plus, acolo unde este posibil, este recomandabil să fie implicată cel puțin una dintre cele mai avansate țări beneficiare stabilite (și anume țările care au beneficiat de asistență în temeiul Deciziei 2013/768/PESC a Consiliului și/sau al Deciziei (PESC) 2017/915 a Consiliului, astfel cum se descrie la punctul 3.1.2.3 și al căror sistem de control al comerțului cu arme a atins deja un anumit grad de maturitate), pentru a acționa ca propagatoare de cunoștințe și/sau să se invite experți din aceste țări să participe, ca modalitate de a încuraja dezvoltarea expertizei regionale și cooperarea sud-sud.
            În fiecare regiune va avea loc cel puțin o activitate regională. Restul activităților vor fi organizate în funcție de cerere și de disponibilitatea țărilor gazdă. Participarea în persoană va fi formatul preferat pentru astfel de activități, deoarece va asigura cel mai mare impact; cu toate acestea, se poate recurge și la formate online sau hibride, în funcție de circumstanțele și preferințele participanților.
            Spre deosebire de Decizia 2013/768/PESC a Consiliului și de Decizia (PESC) 2017/915 a Consiliului, activitățile regionale nu se vor limita la o singură regiune, ci vor oferi țărilor beneficiare din diferite regiuni posibilitatea de a participa la activități transregionale. În cursul punerii în aplicare a etapelor anterioare ale proiectului, a devenit evident că există o cerere mare în rândul țărilor partenere de a învăța și de a face schimb de informații nu numai în interiorul regiunilor lor respective, ci și în afara acestora.
            Pentru a ajunge la un public cât mai larg și pentru a promova nu numai universalizarea TCA, ci și eforturile UE în direcția acestui obiectiv, BAFA și Expertise France vor organiza conferințe internaționale sub forma unui eveniment multilateral colateral organizat la nivelul ONU, de exemplu în timpul sesiunii anuale a Comisiei I a Adunării Generale a ONU de la New York sau, dacă acest lucru nu va fi posibil, la nivelul UE, preferabil la Bruxelles.
            Pe lângă aceste activități, proiectul va implica, de asemenea, toate țările partenere, părțile interesate din domeniul TCA, precum și statele care nu sunt părți, prin seminare online periodice pe teme legate de TCA. Seminarele online vor fi moderate de entitățile responsabile cu punerea în aplicare și vor avea rolul de a mobiliza echipa de experți și de a le permite țărilor partenere să vorbească despre experiența lor. Fiecare sesiune va avea traducere simultană și va fi înregistrată și încărcată pe platformă pentru a putea fi vizionată în reluare.
            Entitățile de punere în aplicare și posibilele țări-gazdă vor stabili de comun acord locul și sfera activităților regionale și internaționale.
            3.2.1.3.   Regiuni
            Aceste activități vor fi deschise tuturor regiunilor, pe baza cererilor făcute de țările beneficiare.
            3.2.2.   Evenimente colaterale în marja conferințelor statelor părți la TCA
            
            3.2.2.1.   Obiectivul activității
            Conferințele anuale ale statelor părți la TCA oferă o ocazie unică de a intra în contact cu funcționari și părți interesate relevante responsabile cu aspectele privind TCA. Evenimentele colaterale finanțate de UE vor permite în special sensibilizarea cu privire la activitățile UE de susținere a punerii în aplicare, vor facilita contactele cu țările care ar putea solicita ulterior asistență și vor promova bunele practici, în special prin intermediul țărilor beneficiare.
            3.2.2.2.   Descrierea activității
            Cele trei evenimente colaterale vor avea loc pe durata programului, mai exact câte unul pentru fiecare Conferință anuală a statelor părți la TCA și se vor organiza în comun de entitățile de punere în aplicare. Fondurile UE pot acoperi, cu precădere, cheltuielile de călătorie pentru un număr definit de experți sau funcționari din țările beneficiare.
            3.2.3.   Conferința de închidere
            
            3.2.3.1.   Obiectivul activității
            Obiectivul conferinței de închidere este de a spori nivelul de conștientizare și de responsabilizare în privința TCA nu numai în rândul țărilor partenere, ci și al părților interesate relevante, cum ar fi parlamentele naționale, organizațiile regionale și internaționale și reprezentanții societății civile, care doresc să afle mai multe despre impactul mai larg pe care l-ar putea avea tratatul. Prin convocarea unor reprezentanți din numeroase părți ale lumii, conferința va servi totodată drept forum pentru consolidarea rețelei internaționale și a comunității de actori implicați în punerea în aplicare a tratatului și în eforturile de universalizare a acestuia.
            3.2.3.2.   Descrierea activității
            Activitatea va lua forma unei conferințe de două zile care va fi organizată spre sfârșitul procesului de punere în aplicare a prezentei decizii și eventual imediat după o reuniune COARM. Entitățile de punere în aplicare vor răspunde împreună de realizarea ei. Conferința va reuni reprezentanți relevanți ai țărilor care beneficiază de activitățile menționate la punctul 3.1, precum și alte părți interesate implicate în promovarea tratatului și a obiectivelor acestuia.
            Conferința va facilita schimbul de experiență între țările beneficiare, va oferi informații cu privire la pozițiile acestora față de TCA și la stadiul ratificării și al punerii în aplicare a TCA și va permite schimbul de informații relevante cu reprezentanți ai parlamentelor naționale, ai organizațiilor regionale și ai societății civile.
            Prin urmare, la conferință ar trebui să participe:
            
                        —
                     
                     
                        personal relevant din țările beneficiare, cum ar fi personal din domeniile diplomatic, militar/apărare, tehnic și de asigurare a respectării legii; în special din partea autorităților responsabile cu politicile naționale și cu punerea în aplicare în ceea ce privește TCA;
                     
                  
                        —
                     
                     
                        reprezentanți ai organizațiilor naționale, regionale și internaționale implicați în acordarea de asistență, precum și reprezentanți ai țărilor interesate de acordarea sau primirea de asistență pentru controlul comerțului strategic;
                     
                  
                        —
                     
                     
                        reprezentanți ai organizațiilor neguvernamentale (ONG-urilor) relevante, ai grupurilor de reflecție, ai parlamentelor naționale și ai industriei.
                     
                  Locul, formatul (în persoană, la distanță sau hibrid), numărul final de participanți și lista finală a țărilor și a organizațiilor care vor fi invitate vor fi stabilite în consultare cu COARM, pe baza unei propuneri făcute de entitățile de punere în aplicare.
            4.   Beneficiarii activităților de proiect menționate la punctul 3.1.2.3
            
            Pe lângă statele beneficiare deja menționate în prezenta decizie, beneficiarii suplimentari ai activităților de proiect menționate la punctul 3 pot fi state care solicită asistență în vederea punerii în aplicare a TCA, iar acestea vor fi selectate, printre altele, în funcție de următoarele criterii:
            
                        —
                     
                     
                        nivelul de angajament politic și juridic față de aderarea la tratat și stadiul punerii în aplicare a instrumentelor internaționale relevante pentru controlul comerțului cu arme și al transferurilor de arme aplicabile țării în cauză;
                     
                  
                        —
                     
                     
                        probabilitatea obținerii unui rezultat de succes al activităților de asistență;
                     
                  
                        —
                     
                     
                        evaluarea oricărei forme posibile de asistență care a fost deja primită sau este preconizată în domeniul controlului produselor cu dublă utilizare și transferurilor de arme;
                     
                  
                        —
                     
                     
                        relevanța țării în comerțul mondial de arme;
                     
                  
                        —
                     
                     
                        relevanța țării pentru interesele de securitate ale Uniunii;
                     
                  
                        —
                     
                     
                        eligibilitatea pentru asistență oficială pentru dezvoltare (AOD).
                     
                  5.   Entitățile de punere în aplicare
            
            Dat fiind volumul de muncă ce rezultă din activitățile desfășurate în temeiul prezentei decizii, este recomandabil să se recurgă la două entități de punere în aplicare competente: BAFA și Expertise France. După caz, acestea se vor asocia cu agenții pentru controlul exporturilor ale statelor membre, cu organizații regionale și internaționale relevante, cu grupuri de reflecție, cu institute de cercetare și cu ONG-uri și/sau își vor delega activitățile către acestea.
            BAFA și Expertise France au fost responsabile cu punerea în aplicare a Deciziei (PESC) 2017/915, precum și a altor programe de comunicare anterioare și curente ale UE. Prin urmare, cele două entități de punere în aplicare, luate împreună, au experiență dovedită, calificările și expertiza necesară referitoare la întreaga gamă de activități relevante ale Uniunii privind controlul exporturilor, atât în domeniul produselor cu dublă utilizare, cât și în cel al armelor.
            6.   Coordonarea cu alte activități de asistență relevante
            
            Entitățile de punere în aplicare asigură coordonarea adecvată între diferitele instrumente ale Uniunii, recurgând, după caz, la mecanismele formale de coordonare instituite deja în cadrul altor programe inter pares ale UE (EU P2P) [cum ar fi mecanismul de coordonare al COARM în temeiul Deciziei (PESC) 2020/1464 a Consiliului], pentru:
            
                        —
                     
                     
                        a asigura o abordare coerentă a activităților de comunicare ale Uniunii față de țările terțe;
                     
                  
                        —
                     
                     
                        a evita suprapunerile în ceea ce privește calendarul și conținutul activităților;
                     
                  
                        —
                     
                     
                        a face schimb de experiență în legătură cu punerea în aplicare a proiectelor și a identifica sinergiile potențiale dintre diferitele proiecte de asistență în domeniul controlului exporturilor.
                     
                  Entitățile de punere în aplicare ar trebui să acorde o atenție deosebită și activităților legate de TCA desfășurate în temeiul Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale și al sistemului său de susținere a punerii în aplicare (PoA-ISS), al RCSONU 1540 (2004), al Fondului voluntar de asistență pentru TCA și al UNSCAR, precum și activităților de asistență bilaterală. Entitățile de punere în aplicare ar trebui să asigure în mod corespunzător legătura cu alți furnizori de asistență, pentru a face schimb de informații, a evita suprapunerile inutile și a asigura coerența și complementaritatea.
            Proiectul vizează, de asemenea, sporirea sensibilizării în rândul țărilor beneficiare cu privire la instrumentele Uniunii care pot sprijini cooperarea sud-sud în cadrul controlului exporturilor. În această privință, activitățile de asistență ar trebui să ofere informații cu privire la instrumentele disponibile și să le promoveze, printre acestea numărându-se inițiativa privind centrele de excelență CBRN ale UE și alte programe EU P2P.
            7.   Vizibilitatea Uniunii și disponibilitatea materialelor de asistență
            
            Materialele și instrumentele produse de proiect, inclusiv platforma online descrisă la punctul 3.1.2.2, vor asigura și vor spori vizibilitatea Uniunii. Toate aceste produse vor folosi sigla și reprezentarea grafică din Manualul privind comunicarea și vizibilitatea pentru acțiunile externe ale Uniunii Europene și vor include sigla „Programul de control al exporturilor EU P2P”. Delegațiile Uniunii ar trebui implicate în evenimente în țări terțe pentru a îmbunătăți acțiunile ulterioare și vizibilitatea la nivel politic.
            Portalul web EU P2P (https://circabc.europa.eu/ui/welcome) va fi promovat la rândul său în scopul activităților de asistență legată de TCA prevăzute în prezenta decizie. Prin urmare, entitățile de punere în aplicare ar trebui, în cadrul activităților de asistență relevante pe care le desfășoară, să includă informații cu privire la portalul web și să încurajeze consultarea și utilizarea resurselor tehnice ale portalului. În cadrul promovării portalului web, entitățile de punere în aplicare ar trebui să asigure vizibilitatea Uniunii. Mai mult, activitățile ar trebui promovate prin intermediul buletinului informativ EU P2P.
            8.   Evaluarea impactului
            
            Impactul activităților prevăzute prin prezenta decizie ar trebui să fie evaluat din punct de vedere tehnic la finalizarea acestora. Pe baza informațiilor și a rapoartelor puse la dispoziție de entitățile de punere în aplicare, evaluarea impactului va fi efectuată de Înaltul Reprezentant, în cooperare cu COARM și, după caz, cu delegațiile Uniunii în țările beneficiare, precum și cu alte părți interesate relevante.
            Evaluarea impactului ar trebui să acorde o atenție specială numărului de țări beneficiare care au ratificat TCA și dezvoltării capacităților de control al transferurilor de arme ale acestora. Această evaluare a capacităților de control al transferurilor de arme ale țărilor beneficiare ar trebui să acopere în special pregătirea și adoptarea unor reglementări naționale relevante, îndeplinirea obligațiilor de raportare care decurg din TCA și abilitarea unui organism relevant care să răspundă de controlul transferurilor de arme.
            9.   Raportare
            
            Entitățile de punere în aplicare vor întocmi rapoarte periodice, inclusiv după finalizarea fiecăreia dintre activități. Rapoartele trebuie transmise Înaltului Reprezentant în termen de șase săptămâni de la finalizarea activităților respective.
            
               
                  Apendice
                  
                     
                        Țările partenere vor fi abordate de către entitățile de punere în aplicare după cum urmează:
                     
                  
                  Țări partenere BAFA în cadrul programului operațional (PO) III al UE privind TCA:
                  
                              —
                           
                           
                              Columbia*
                           
                        
                              —
                           
                           
                              
                                 Costa Rica*
                           
                        
                              —
                           
                           
                              
                                 Malaysia*
                           
                        
                              —
                           
                           
                              Peru*
                           
                        
                              —
                           
                           
                              
                                 Zambia*
                           
                        
                              —
                           
                           
                              
                                 Chile‘
                           
                        
                              —
                           
                           
                              
                                 Kazahstan‘
                           
                        
                              —
                           
                           
                              
                                 Thailanda‘
                           
                        Țări partenere Expertise France în cadrul programului operațional (PO) III al UE privind TCA:
                  
                              —
                           
                           
                              Benin*
                           
                        
                              —
                           
                           
                              
                                 Burkina Faso*
                           
                        
                              —
                           
                           
                              Camerun*
                           
                        
                              —
                           
                           
                              
                                 Guyana‘
                           
                        
                              —
                           
                           
                              
                                 Filipine*
                           
                        
                              —
                           
                           
                              Côte d’Ivoire*
                           
                        
                              —
                           
                           
                              
                                 Senegal*
                           
                        
                              —
                           
                           
                              Togo *.
                           
                        
                     
                        Dintre acestea, țări partenere care trebuie considerate mai mature (gata să înceapă lucrările care vizează eliminarea treptată)
                     
                  
                  
                              1.
                           
                           
                              Burkina Faso
                           
                        
                              2.
                           
                           
                              Costa Rica
                           
                        
                              3.
                           
                           
                              Malaysia
                           
                        
                              4.
                           
                           
                              Filipine
                           
                        
                              5.
                           
                           
                              Senegal
                           
                        
                              6.
                           
                           
                              Zambia
                           
                        
                              * :
                           
                           
                              țări incluse anterior în foaia de parcurs în cadrul PO II al UE privind TCA
                           
                        
                              ‘:
                           
                           
                              țări care au beneficiat anterior de asistență ad-hoc în cadrul PO II al UE privind TCA
                           
                        
                              
                                 caractere aldine:
                              
                           
                           
                              noi țări partenere pentru PO III al UE privind TCA
                           
                        
            
            
               (1)  Articolul 1 din Tratatul privind comerțul cu arme.
            
               (2)  Prin „eliminare treptată” se înțelege o abordare treptată de adaptare a implicării țării sau a țărilor pe parcursul punerii în aplicare a proiectului. Această abordare are drept obiectiv reducerea dependenței țărilor de asistența externă prin consolidarea instituțională și dezvoltarea capacităților la nivel național. În cursul acestui proces, va fi redefinită cooperarea dintre UE și țările respective; se va produce o schimbare a statutului beneficiarilor, și anume de la beneficiarul tradițional al asistenței tehnice la propagatori și furnizori de cunoștințe și expertiză.
            
               (3)  Un atu suplimentar al acestei activități va consta în extinderea echipei de experți din cadrul proiectului, după cum se descrie la punctul 3.1.1.